Lydenburgse kraanwater glo besmetAfriForum is besorg oor die gesondheid van Lydenburgse inwoners nadat uitslae van toetse op watermonsters glo op die teenwoordigheid van E.Coli in die dorp se kraanwater gedui het. Volgens Leon de Jager, voorsitter van AfriForum se Lydenburg-tak, word rioolprobleme al ’n geruime tyd ondervind, wat aanleiding gee tot besorgdheid oor die gemeenskap se gesondheid. “In die lig van die kwellings wat rondom gesondheid ontstaan het as gevolg van die munisipaliteit se gebrekkige dienslewering en onlangse rioolstortings, was ons genoop om watermonsters van die watertoevoer na ons huise en op ander strategiese punte te neem om die risikofaktor te bepaal,” het De Jager gesê. AfriForum het die monsters by ’n laboratorium, wat by die Suid-Afrikaanse Nasionale Akkreditasiestelsel (Sanas) geakkrediteer is, vir analise ingedien. “Die E. Coli-telling van monsters wat uit die Sterkspruit geneem is, sowel as van monsters wat van ons huise afkomstig is, het die maksimumvlakke oorskry. Die E. Coli-vlakke laat besorgdheid oor menslike gesondheid ontstaan,” het De Jager gesê. “Dienslewering van die Thaba Chweu-munisipaliteit is nie op standaard nie en laat kommer ontstaan of die watersuiweringsaanleg na behore bestuur word. Behandeling met chloor sal help om die vlakke van die E. Coli-bakterie te verlaag, maar die watermonsters wat geneem is, toon dat die water nie doeltreffend behandel word nie,” het De Jager gesê. AfriForum dring daarop aan dat die munisipaliteit die gemeenskap oor die gesondheidsrisiko waarsku en onmiddellik skoon drinkwater aan die gemeenskap voorsien. Die munisipaliteit moet ook vorendag kom met ’n aksieplan waarin aangedui word watter stappe geneem sal word om die probleem op te los en waarin hy hom tot sperdatums vir die onderskeie stappe verbind. “As die plan nie volledig is nie, sal verdere stappe teen die munisipaliteit geneem word,” het De Jager gesê. De Jager het gesê AfriForum sal die situasie bly monitor. Suzan Magagula, speaker van die Thaba Chweu-munisipaliteit, was nie beskikbaar vir kommentaar nie.